Delprosess III – rapport fra arbeidsgruppen
Arbeidsgruppen for delprosess III har sitt mandat fra fakultetstyresak FS 27/07 (DL 200702226-1) , som følger: 
1. Fakultetsstyret gir sin tilslutning til at det etableres en prosess med å se på arbeidsdeling og rolleavklaring for administrative oppgaver for å vurdere hensiktsmessige måter å organisere de administrative ressursene og tjenestene ved fakultetet, slik beskrevet i saksframlegget.

2. Fakultetsdirektøren gis fullmakt til å opprette og lede en arbeidsgruppe bestående av representanter fra instituttene, fra fakultetsnivået, fra den administrative linjen og fra den faglige linjen.

3. Arbeidsgruppen skal, i tillegg til å fremme et forslag til arbeidsdeling og rolleforståelse mellom de ulike nivåene, utarbeide stillingsinstrukser for sentrale funksjoner ved fakultetet. 

4. Ansatte oppfordres til å bidra i prosessen.

5. Arbeidsgruppen som nedsettes må koordinere sitt arbeid opp mot de øvrige prosessene som er igangsatt ved fakultetet.

Fakultetsdirektøren nedsatte arbeidsgruppen for delprosessen som har bestått av 
Stig Ørsje, fakultetsdirektør (leder)
Ann-Sofie Rydningen, seksjonsleder personal- og økonomitjenester (sekretariat)
Brigt Dale, prosjektleder / rådgiver, ISM
Kirsten P. Amundsen, kontorsjef IMB
Kristin Lagesen, seksjonsleder utdanningstjenester
Olav Helge Førde, dekan
Thrina Loennechen, instituttleder IFA
Arbeidsgruppen hadde sitt første møte 8. oktober 2007, og startet med å møte lederteamet (dekanatet, instituttledere og seksjonslederne på fakultetsnivået). I løpet av perioden oktober -desember gjennomførte arbeidsgruppen møter med administrativt ansatte ved instituttene og ved seksjonene på fakultetsnivået, møte med programstyret for medisin og møte med prodekanene ved fakultetet.  Vi har også hatt møter med SV-fakultetet ved UiT, Det medisinske fakultetet ved NTNU og Høgskolen i Tromsø, samt overordnet nivå ved UiT, Forsknings- og studieavdelingen og Personal- og økonomiavdelingen.  

Arbeidsgruppen har også gjennomført en spørreundersøkelse (questback undersøkelse) blant de vitenskaplige ansatte ved fakultetet som ett ledd i kartleggingen.

For oppsummering av kartleggingsfasen vises det til vedlagte dokumenter: 

· Oppsummering av kartleggingsfasen (fra møte i arbeidsgruppen av 21.01.08) - vedlegg 1
· Questback undersøkelsen i sin helhet (power-point rapport) – vedlegg 2
· Skriftlig oppsummering av questback undersøkelsen – vedlegg 3
Mål

Målet med prosessen er å foreslå løsninger slik at den totale administrasjonen, med færre stillinger, kan møte fremtidige oppgaver på en mer profesjonell måte enn i dag.

Prinsipper for de administrative tjenestene
På bakgrunn av tilbakemeldingene arbeidsgruppen har fått gjennom kartleggingsfasen, foreslås følgende prinsipper for administrative tjenester:

Prinsipper:
1. Administrasjonen skal være løsningsorientert. 
2. Administrasjonens samlede kompetanse og ressurser skal brukes fleksibelt. Formell struktur må ikke være til hinder for helhetlige og samarbeidsorienterte løsninger. 

3. Administrative tjenester skal være tilgjengelige og brukernære (studenter / vitenskapelige ansatte).  Ved fravær skal tvillingkompetanse og beredskap være etablert.
4. Administrasjonen skal veilede og hjelpe brukerne videre i systemet dersom de ikke kan gi svar selv. Veilederrollen krever god kunnskap om virksomheten. 
5. Vitenskapelige ansatte skal ha tilnærmet likt tjenestetilbud fra administrasjonen. Instituttledelsen disponerer eventuelle administrative ressurser på avdelingene (det fjerde ledelses nivå). Administrasjonen ved sentrene ønskes sterkere integrert i institutt-/ fakultetsadministrasjonen.
6. Ansvar for oppgaver og myndighet til å disponere ressurser må følge hverandre. 
7. Administrasjon skal være preget av stor grad av delegering. Problemløsning og utvikling av administrative tjenester bør forankres på lavest mulig nivå. 
Alternative former for organisering

Det er flere alternativer for organisering av de administrative tjenestene ved fakultetet:

1. Hierarkisk 2-nivå modell (som i dag)
2. Sentralisert modell (flere oppgaver til fakultetsnivået)
3. Desentralisert modell (flere oppgaver til instituttene)
4. Matrisemodell (kan også innebære ulike løsninger for de ulike instituttene)
1. Hierarkisk to nivå modell

En hierarkisk 2- nivåmodell, som vi har i dag, innebærer at vi har to formelle administrative og organisatoriske nivåer, institutt og fakultet. Administrativ oppgaveløsning vil skje på begge nivåene ut fra gitt ansvar og myndighet. Modellen kan betegnes som hierarkisk da fakultetsnivået vil være det overordnede nivået. Fakultetsnivået vil være ansvarlig nivå oppover i systemet, ha en koordinerende rolle mellom det sentrale nivået og underliggende enheter. Fakultetsnivået vil også ha en kontrollerende rolle overfor instituttene og rapportere til universitetsdirektøren.
En slik modell forutsetter en klar ansvarsdeling mellom nivåene hvor det er helt tydelig hvilket myndighet og ansvar som er lagt til det enkelte nivået. Hvert nivå og enhet må bygge opp kompetanse og ressurser innenfor de områder de er tildelt ansvar for. Enkelte operative oppgaver som gir stordriftsfordeler er det naturlig å legge på fakultetsnivået, eksempelvis tilsettingsutvalg/råd. 
Fordeler med en slik modell vil være at det ikke krever store og omfattende tilpasninger i forhold til dagens situasjon. Instituttene vil være selvstendige enheter innenfor sine ansvarsområder. Ulemper med modellen er at den kan føre til ansvarsfraskrivelse på begge nivå ved at enhetene og nivåene kun ivaretar bestemte og konkrete oppgaver som de er tillagt ansvar for. Modellen legger heller ikke opp til utvikling av samarbeid og kommunikasjon mellom instituttene, og det kan oppstå avstand mellom nivåene ved at alle er seg selv nok. Kommunikasjons- og samarbeidslinjer går i utgangspunktet til overordnet nivå, dvs fakultetsnivået. 
Det har vist seg å være vanskelig å tilpasse kunnskapsorganisasjoner i en hierarkisk modell. Modellen forutsetter at øverste nivå kan definere hva som er best for organisasjonen. I realiteten er kunnskapsorganisasjoner mer komplekse, består av kompetente medarbeidere som i stor grad ønsker, og kan, styre seg selv.

Modellen vil kunne være problematisk ved små institutt, med begrensede administrative ressurser, som må bygge opp kompetanse og ressurser innenfor mange fagområder.

2. Sentralisert modell 
En sentralisert modell vil innebære at det meste, eller alle, administrativ tjenester og ressurser samles på fakultetsnivået. En slik modell er eksempelvis valgt ved SV-fakultetet (UiT) og Det medisinske fakultet ved NTNU. Her får kontorsjefene en bestillerrolle overfor fakultetsadministrasjonen. En sterkt sentralisert utgave vil innebære at ansatte også fysisk flyttes ut fra instituttene, mens en noe mindre sentralisert utgave vil innebære at de ansatte fortsatt fysisk er plassert ute på instituttene, men med en organisatorisk tilknytning til fakultetsnivået. Det vil ikke være mulig å flytte et stort antall administrativt ansatte ut fra dagens romsituasjon. Valg av en slik modell må derfor innebære at administrativt ansatte fortsatt vil ha en fysisk nærhet til fagmiljøene. En organisatorisk tilknytning til fakultetsnivået vil imidlertid åpne for at en ansatt som i dag jobber ved et institutt også kan yte tjenester overfor et annet institutt.  
Fordeler med en slik modell vil være en mer fleksibel og mer effektiv bruk av administrative ressurser enn ved en desentralisert modell. Ledig kapasitet vil kunne utnyttes bedre og mer helhetlig, ved at organisatoriske forhold og formell struktur ikke vil være til hinder for å flytte på ressurser etter behov. Back-up vil la seg etablere på en enkel måte og systemet for ivaretakelse av administrative oppgaver vil være mer robust.
Vitenskaplige ansatte, eksempelvis instituttlederne, vil kunne konsentrere seg mer om faglige og strategiske spørsmål og ha mindre ansvar for administrativ oppgaveløsning ved at tjenester kan bestilles ved behov. Modellen vil, ideelt sett, sikre like levekår for alle vitenskaplige ansatte, ved at alle får tilnærmet like tjenester.
Modellen antas å være den av de skisserte modellene som er billigst i drift, uten at arbeidsgruppen her har foretatt økonomiske beregninger.

Ulemper med den sentraliserte modellen er at den administrative oppgaveløsningen og det administrative støtteapparatet kan få for stor avstand til det vitenskapelige personalet som skal betjenes. Dette kan gjøre at administrasjonen gjør sine egne prioriteringer og samspillet med brukerne blir for dårlig. 

Arbeidsgruppen  antar en risiko for at det vil være stor motstand i miljøet for en slik modell.
3. Desentralisert modell

En desentralisert modell vil innebære at flere oppgaver tillegges instituttnivået. Fakultetsnivået tillegges ansvar for overordnet strategi og kontroll. Operativ virksomhet ivaretas i hovedsak av instituttnivået, med eventuell rådgivning og koordinering fra fakultetsnivået.

Fordelene med denne modellen vil være at de administrative tjenestene vil være brukerstyrt og preget av lokalkunnskap. Instituttene vil få rom for mer styring og anledning til å tilpasse administrative tjenester og ressurser til sine spesifikke behov. Tverrfaglig kompetanse kan bygges opp lokalt. Varierte og utfordrende arbeidsoppgaver vil kunne virke motiverende på administrativt ansatte med høy kompetanse.
Ulempene ved en slik modell vil være at styring ovenfra kan bli vanskelig. Modellen vil være mer kostbar enn en sentralisert modell ved at mesteparten av de administrative tjenestene vil måtte bygges opp på alle institutt, inkludert back-up. Oppbygging av tverrfaglig kompetanse lokalt, kan innebære at instituttene vil inneha en minimumskompetanse for å løse oppgavene, men tildels vil mangle spisskompetanse. Modellen vil innebære mer administrativt arbeid og ansvar på instituttleder enn i en sentralisert modell, og vil kunne gi vitenskaplige ansatte på de ulike instituttene ulik grad av administrative tjenester (ulike levevilkår).
Slik arbeidsgruppen ser det vil en viktig risikofaktor med denne modellen være at instituttnivået må ”kunne alt”. Fakultetsadministrasjonens muligheter for å ha en fullstendig oversikt over instituttenes økonomiske situasjon og raskt sette inn nødvendige tiltak vil være vanskeligere enn ved en sentralisert modell. Dette innebærer at styringsfaktoren vil være kritisk. Sentraladministrasjonen har vært tydelig på at dette ikke er ønsket utvikling ved fakultetet.
4. Matrise modell

Matrisemodell er en kjent organisasjonsform spesielt i forbindelse med prosjekter. En matriseorganisering vil innebære at linjeledere vil dele ansvar og myndighet for gjennomføring av de administrative oppgavene med fagseksjoner på fakultetsnivået. Arbeidsprosessene og beslutningene styres og foretas mellom to i utgangspunktet likeverdige parter i fellesskap. 
Matrisemodellen har paralleller mot det som kan kalles verkstedmodellen. Verkstedmodellen er hentet fra beskrivelse av moderne sykehus, som komplekse og uoversiktlige enheter, og avhengige av omgivelsene. Når organisasjonen er kompleks og uoversiktlige, og omgivelsene er kaotisk, så må formell struktur løses mer opp, bli mer fleksibel, og kravet til rasjonalitet øker. Organisasjonen vil, sett i fra en verkstedmodell, bestå av et sett av ulike autonome subenheter, som innenfor gitte rammer, i felleskap skal realisere delmål av organisasjonens totale målsetningskompleks. Dette fordrer gjensidig forståelse, helhetlig læring, samarbeid og kommunikasjon.

Intensjonen med modellen er at lokale nivåer i organisasjonen skal bli mer effektive og resultatorienterte og mer autonome, mindre rigide og mer orientert mot felles forpliktende mål. Beslutninger skjer ut fra en kommunikasjonsmodell og en må kunne gå inn i rasjonelle diskusjoner, det må for eksempel begrunnes hvorfor en følger formell struktur / regler. Ledelse vil i modellen innebære en kommunikasjonsprosess, der informasjon og opplysning er nok. Lederen vil ikke instruere, men gi råd, vink, argumenter og anbefalinger – mobilisere innsatsvilje og lojalitet for å skape felles verdier og felles forståelsesrammer. Verkstedmodellen har sin plass når det ikke finnes forhåndsoppstilte prosedyrer eller avtalefestede rettigheter som regulerer atferden, og vil ikke kunne innføres i rendyrket form. 
Fakultetet er bundet av, og avhengig av formell struktur og formell myndighet. Formell struktur (arbeidsdeling, spesialisering, prosedyrer, regler, rutiner) er viktig da en gir handlingshenvisning og kan avlaste kommunikasjon, men må ikke bli en tvangstrøye.
Fordeler med en matriseorganisering er at en oppnår god koordinering på tvers av nivåer og enheter og dermed kan utnytte ressursene på en god og fleksibel måte. Den vil kunne forene det beste av ressurser og kompetanse både fra instituttene som utøvende enhet og seksjonene som faglig ansvarlig og innehaver av spisskompetanse. En slik kobling mellom kompetanse og nærhet til faglig virksomhet vil kunne skape kreativitet og fleksibilitet i forhold de gode løsninger.
Ulempene med denne modellen vil være at en forlater prinsippet om én vertikal kommando og rapporteringsvei til fordel for to veier – en til linjeleder og en til faglig leder for tjenesteområdet representert ved seksjonsledere på fakultetsnivået. Modellen vil, ved å vektlegge felles ansvar for administrative tjenester, stille store krav til kommunikasjon og samarbeid mellom nivåene og mellom enhetene. Et slikt felles ansvar vil kunne medføre uklare ansvarsforhold og krever uformell dialog mellom likestilte parter, i tillegg til å kreve avklaring av formell autoritet. Uklare ansvarsforhold, hvor alle må ta ansvar for alt, vil gi grunnlag for konflikter.

Risikofaktorer ved en slik modell vil være kravet til samordning og ivaretakelse av helhetsperspektivet. Den vil stille krav til samarbeid og kommunikasjon mellom kontorsjefer og seksjonsledere som alle må ha et helhetsperspektiv og ta et felles ansvar. Det må etableres en kobling mellom linjen og fagansvaret, for eksempel i et sterkt rådgivende forum bestående av kontorsjefer og seksjonsledere. Risikoen er knyttet til at fakultetet mangler en kultur for helhetstenkning og samarbeid slik modellen forutsetter. 
Valg av modell for organisering av administrative tjenester og ressurser
Uavhengig av hvilken modell som velges vil fakultetet stå over for store utfordringer i en fase med omlegging av de administrative tjenestene. Mange administrative medarbeidere jobber på flere saksområder, for eksempel studieadministrativt arbeid kombinert med økonomioppgaver eller personalarbeid. Dette vanskeliggjør etablering av felles fora for de som jobber innenfor samme fagfelt og vanskeliggjør kompetansebygging og utvikling av spisskompetanse. Dette går på tvers av en utvikling i forvaltningen med stadig mer kompetansekrevende regelverk, og med tilhørende spesialisering.
En annen viktig utfordring framover er å etablere en kultur for bedre helhetstenkning og samarbeid, både mellom fakultetsnivået og instituttene, men også mellom instituttene.  Instituttadministrasjonene, også de største, er i dag for sårbare, for eksempel i forhold til sykefravær. Fravær hos en studiekonsulent ved et institutt må i dag dekkes inn ved vikar hentet utenfra, noe som i mange tilfeller ikke vil være en god løsning. Det er i dag ikke etablert samarbeidsformer ved fakultetet for å løse slike problemer. Det må jobbes med å skape en kultur basert på en interaktiv bruk av administrativ kompetanse og ressurser.
En usikkerhetsmoment i arbeidet med delprosess III er at Universitetet i Tromsø og Høgskolen i Tromsø har søkt departementet om godkjenning av fusjon. Hvilke konsekvenser en fusjon vil medføre med hensyn til organisering av administrative oppgaver vil ikke kunne avklares før den nye organisasjonen er på plass. Vi anser det ikke som realistisk å innføre en ny modell fullt ut før spørsmålet om fusjon er avklart. Et endelig valg av modell bør av den grunn skje etter at den nye fusjonerte organisasjonen er på plass.
Arbeidsgruppen foreslår derfor at fakultetet videreutvikler dagens to-nivå modell, der det innlemmes et større krav til fleksibilitet, samarbeid og helhet enn vi har i dag. 
Dagens modell må videreutvikles slik at fellestjenester (for hele fakultetet) også kan leveres fra instituttadministrasjonene, og de administrative ressurser på avdelingsnivå (fjerde ledelses nivå) må disponeres av instituttledelsen. Slik vil en samlet kunne utnytte kompetanse og ressurser på en bedre måte. Dette vil også medføre at fakultetsadministrasjonen ikke nødvendigvis må bygge opp kompetanse innenfor alle områder. 

For å bedre samarbeidet mellom nivåene og mellom enhetene, må det må etableres et felles rådgivende forum for seksjonsledere og kontorsjefer. Videre ser arbeidsgruppen for seg at det må etableres felles administrative fora innen alle administrative områder (økonomi / innkjøp, forskning, utdanning og personal / hms). Det bør også etableres et helhetlig administrativt forum for alle administrativt ansatte ved fakultetet. For å få til slike fora, og for å sikre kompetanseutvikling og fordypning, bør faglig bredde per ansatt begrenses. Disse fora må tildeles ansvar for å jobbe fram helhetlige og gode løsninger for arbeidsdeling innenfor de ulike områdene, samt beskrive roller, stillingsinstrukser, saksflyt og grensegang mot vitenskapelig side der det er hensiktsmessig.
Som en forutsetning for å lykkes med delprosess III ser arbeidsgruppen for seg at det også må i gangsettes en større endringsprosess med fokus på kulturbygging, med hjelp fra eksterne aktører. Over tid har det utviklet seg særegne mønster for hvordan ting gjøres, bevisst eller ubevisst, både på de ulike instituttene og på fakultetet som helhet. Disse mønstrene og verdiene, som man naturlig vil hegne om, vil kunne stride mot de prinsipper delprosess III legger til grunn. Ansatte vil måtte forholde seg til klare strukturer og beslutningskjeder, samtidig som det etableres flere uformelle kommunikasjonslinjer som krever samarbeid, fleksibilitet og helhetstenkning. For å få til en ny kultur, basert på nye verdier, kreves det at man over tid jobber bevisst med å skape nye normer og atferdsmønstre - et langsiktig fokus på hvordan vi ”gjør ting her”, som involverer de berørte parter. 
Oppsummering
1. To nivå strukturen videreføres, men med mer fokus på fleksibilitet, samarbeid og helhet
2. Det etableres forum for kontorsjefer og seksjonsledere, fora innen de forskjellige fagområdene og et felles forum for alle administrativt ansatte, med ansvar for å videreutvikle de administrative tjenestene i henhold til delprosess III

3. Det igangsettes et kulturbyggingsløp som beskrevet ovenfor
4. Ny modell, eventuelt videreutvikling av to-nivå modellen, vurderes etter at fusjon med Høgskolen i Tromsø er avklart

